Man sterf kort ná hy glo 73-jarige oorval, beroof | Maroela Media
ŉ Vermeende rower is dood toe ŉ skietgeveg tussen hom en beamptes van ŉ plaaslike veiligheidsmaatskappy uitgebreek het oomblikke nadat hy glo ŉ 73-jarige vrou van KwaZulu-Natal in haar huis oorrompel en beroof het.
Lt.kol. Thulani Zwane, woordvoerder van die polisie, sê die voorval het Dinsdag omstreeks 02:30 in Salt Rock, noord van Ballito, plaasgevind.
Volgens Zwane het die vrou geslaap toe ŉ gewapende rower toegang tot haar huis verkry en haar aangeval het.
“Die vrou is na bewering met ŉ haelgeweer gedreig voordat sy beroof is van haar selfoon, kontant en ander items,” sê Zwane.
Die rower het kort hierna op die vlug geslaan, waarna die vrou ŉ plaaslike veiligheidsmaatskappy na die toneel ontbied het. Lede van die maatskappy het onmiddellik gereageer en die man naby die toneel gewaar.
“ŉ Skietgeveg het tussen beamptes van die maatskappy en die verdagte ontstaan toe veiligheidswagte hom probeer vastrek het. Die skietery het tot die dood van die verdagte gelei. Die polisie het beslag gelê op ŉ ongelisensieerde haelgeweer, glo dieselfde geweer waarmee hy die 73-jarige vrou na bewering oorrompel en beroof het.”
Zwane sê daar word vermoed dat dié haelgeweer tydens ŉ onverwante huisroof in Mei vanjaar gesteel is. Die polisie se voorlopige ondersoek het vasgestel dat die verdagte glo bejaardes in die provinsie geteiken het aangesien hy vermoedelik met talle soortgelyke sake verbind kan word.
Die polisie doen ŉ geregtelike doodsondersoek. ŉ Saak van gewapende roof word ook ondersoek.
Lions · 3 maande gelede
Baie dankie vir die sekuriteitsmaatskappy se spoedige optrede. ‘Crime does not pay’
Linkse liberaliste aan die huil.
Wat is die linkse liberaliste wat jy van praat?
Teenoor regse liberaliste of linkse verkramptes?
Ek dink liberaal praat van die NP en die DP, dan praat Mamma seker van die KP. Hulle is nou almal in hulle moses. Al wat oorbly is die wat beginsels het en die wat nie beginsels het nie (wat graag ook beweer dat hulle het).
Hopenlik sal daar nie weer moordklag
ook oopgemaak word nie…..